ครม. อนุมัติโครงการก่อสร้างสะพานมิตรภาพไทย-ลาว แห่งที่ 5 วงเงิน 2,630 ล้านบาท คาดก่อสร้างแล้วเสร็จปี 2565
ที่ประชุม ครม. อนุมัติโครงการก่อสร้างสะพานมิตรภาพไทย-ลาว แห่งที่ 5 วงเงิน 2,630 ล้านบาท คาดก่อสร้างแล้วเสร็จปี 2565นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยผลที่ประชุมคณะรัฐมนตรี หรือ ครม. ว่า ที่ประชุมมีมติอนุมัติ การจัดทำและลงนามร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาธิปไตยประชาชนลาว ว่าด้วยการก่อสร้างสะพานมิตรภาพไทย-ลาว แห่งที่ 5 เชื่อมระหว่างบึงกาฬ และแขวงบอลิคำไซ สปป.ลาว โดยให้รัฐมนตรีว่าการกระทรวงคมนาคมเป็นผู้รับผิดชอบลงนามฝ่ายไทยและ มีอำนาจแต่งตั้งคณะกรรมการที่เกี่ยวข้องตามความตกลงดังกล่าว รวมถึงที่ประชุมยังได้อนุมัติตามที่กระทรวงคมนาคมเสนอ ที่ให้กรมทางหลวงดำเนินการโครงการนี้ ด้วยวงเงิน 2,630 ล้านบาท เพื่อเป็นค่าใช้จ่าย ที่ฝ่ายไทยต้องรับผิดชอบ ได้แก่ค่าก่อสร้าง 2,553 ล้านบาท และค่าควบคุมงานก่อสร้าง 77 ล้านบาท ในการนี้ยังมีค่าจัดกรรมสิทธิ์อีก 400 ล้านบาท โดยจะใช้งบประมาณรายจ่ายประจำปีของกรมทางหลวง ขณะที่ทั้งโครงการจะใช้งบประมาณก่อสร้างรวมทั้งโครงการ 3,930 ล้านบาท แบ่งเป็นค่าใช้จ่ายของฝั่งไทย วงเงิน 2,630 ล้านบาท และของฝั่งสปป.ลาว 1,300 ล้านบาททั้งนี้ โครงการดังกล่าวจะมีระยะเวลาทั้งสิ้น 3 ปี คาดว่าจะก่อสร้างแล้วเสร็จภายในปี 2565 เพื่อเป็นการส่งเสริมและยกระดับความเป็นอยู่ของประชาชนทั้งสองประเทศให้ดีขึ้น